《和葛天民南翔寺韵》
宋代·释普洽

折鹤南翔何日返，香云不运春风转。
屋为鳞次枕江安，江作蛇行到门远。
的的明灯金殿寒，沈沈複道长廊晚。
老翁矍铄皎须眉，爱客将迎笑盈面。
自言天临拓基来，食指数知犹共饭。
断碑壁下试摩挲，龟趺剥落生苔藓。
茫茫往事比寒潮，苍烟落日愁难遣。
遣中何处惬深深，玉甃新池开别院。
二齐已去老堪殂，故壘空来巢旧燕。
吾宗有弟知此怀，炊黍功名岂去愿。
便呼阿买写新诗，研池涩拥清冰片。

作者简介：释普洽，生平不详。与葛天民有唱和。